Rangers-tap tross ny Zucca-assist
Zuccarello sto for pasningen da Ryan McDonagh utlignet til 2-2 tidlig i siste periode, men hjemmelagets Mike Ribeiro ble matchvinner 7.14 minutter før slutt. Halvannet minutt før slutt pådro nordmannen seg en utvisning for tripping, og det betydde at laget måtte spille i undertall i sluttminuttene da Rangers skulle jage utligning. Rangers vant skuddstatistikken 32-23, men viste ikke samme effektivitet som hjemmelaget. Cam Talbot, som voktet Rangers-målet i Henrik Lundqvists skadefravær, måtte slippe inn tre mål. Lundqvist blir borte fra isen tre til fem uker etter at han ble truffet i halsen av en puck mot Carolina forrige helg. Lørdag måtte Rangers unnvære også Derek Stepan, på grunn av sykdom. Kampen var lenge målløs, men Rangers tok ledelsen vel midtveis i 2. periode da Rick Nash i overtallsspill satte inn sitt 33. mål for sesongen. Roman Josi og Shea Weber vendte kampen med hvert sitt mål med 41 sekunders mellomrom i slutten av perioden. McDonagh utlignet 1.37 minutt ut i den siste perioden, uten at det hjalp Rangers til poeng.
Mats Zuccarello noterte målpoeng for fjerde kamp på rad, men New York Rangers måtte se seg slått 3-2 av Nashville Predators i lørdagens NHL-kamp.